**Stortingets Transport- og kommunikasjonskomité**

Oslo, 13.10.2022

**Forslag til statsbudsjett 2023 - forskning**

Vi viser til vår søknad om å delta på budsjetthøring i Stortingets Transport- og kommunikasjonskomité og ønsker å kommentere på Samferdselsdepartementets Kapittel 1301, post 50 og Kommunal- og distriktsdepartementets Kapittel 541 post 50.

**Målretta forskningsinvesteringer er avgjørende for Norges omstillingskraft og bæreevne i krisetid**

Norge og verden er i krise. Krig i Ukraina, energimangel i Europa, kostnadsvekst og inflasjon gjør at vi har stor forståelse for at statsbudsjettet 2023 må være stramt. Samtidig må vi makte å møte klima- og miljøkrisen, som var hovedutfordringen før krigsutbruddet i februar 2022 og som ikke har blitt mindre. Det ti-året vi er inne i, blir avgjørende for hvordan livene våre blir i fortsettelsen og for hvilket samfunn vi overlater til kommende generasjoner. Vi må greie å omstille norsk økonomi, skape nye grønne arbeidsplasser, et rettferdig og bærekraftig velferdssamfunn og oppnå FNs bærekraftmål i 2030 og 2050. Det krever at vi ikke reduserer investeringene i forskning og innovasjon, men tvert imot bruker fellesskapets midler mer effektivt og treffsikkert slik at forskningen tas i bruk og får samfunnseffekt.

Regjeringens budsjettforslag gir en reell nedgang i forskningsinvesteringene fra 2022, fra 0,88% av BNP (1,1% iflg Statsbudsjett 2022) til 0,77% av BNP. I tråd med EU-kommisjonens anbefaling mener FFA at offentlig investering i forskning bør ligge på 1,25 % av BNP for å bygge kunnskapsgrunnlag for nødvendig omstilling. Det vil si et samlet budsjett til forskning på ca. 50 mrd. kr. Regjeringen foreslår å investere 43,6 mrd. kr i FoU i 2023, en reell nedgang på 476 mill kr. Vi er bekymret for at uten å prioritere kunnskapsbygging og teknologiutvikling som møter utfordringene, vil ikke vårt samfunn evne å gjøre de helt nødvendige omstillingene. Det vil kreve tung investering i næringsrettet og anvendt forskning og teknologiutvikling med tydelig retning mot lavutslipp, digitalisering, effektivisering og nye arbeidsmåter. Det kan ikke vente. For en rask utvikling og skalering av nye løsninger kreves et tett samarbeid mellom bedrifter, offentlige virksomheter og forskningsmiljø. Og det kreves at vi bruker offentlige virkemidler mer effektivt. Sektorprinsippet i norsk forskningspolitikk tilsier at departementene bevilger forskningsmidler innen eget fagfelt. Vi ønsker å understreke betydningen av forskningsmidler fra KDDs og SADs budsjetter.

Europa peker på “the twin transition”; digitalisering og bærekraft som avgjørende. Da er det svært bekymringsfullt at Norge reduserer investeringen i forskning på digitalisering og transport. Kommunal- og distriktsdepartementets bevilgning til IKT-relatert forskning er redusert med 40% de senere årene og foreslås ytterligere kuttet i 2023. Det gir grunn til bekymring. Uten økt digitalisering greier vi ikke samfunnets omstilling mot et rettferdig og bærekraftig samfunn, hvor vi bl.a. skal løse velferdsutfordringene med færre hender. Både kommunal og statlig veldferdsektor, transport- og energisektor er avhengig av digitalisering.

Gitt de store og langsiktige investeringene som gjøres i samferdselssektoren og de formidable omstillingsutfordringene som Perspektivmeldingen tydeliggjør for transportsektoren, må investering i forskning styrkes. Sektoren har stor betydning for samfunnets bærekraft. Investeringer i ny kunnskap kan endre premissene for hva slags mobilitet og dermed hvilken infrastruktur vi vil trenge de neste tiårene.

Behovet er akutt for å utvikle og skalere bærekraftige løsninger i norsk offentlig sektor, transportsektor og næringsliv. Kutt i forskningsbevilgningene på disse områdene svekker Norges mulighet for å nå bærekraftmålene i 2030 og nullutslippsmålet i 2050.

**FFA er godt fornøyd med følgende i budsjettforslaget:**

* Det gis en ramme på 500 mill kr for Retur-EU, en ordning som gir forskingsinstituttene mulighet til å fortsette å hente hjem forskningsmidler fra EU og bringe norsk næringsliv og offentlig virksomhet til europeisk forsknings- og innovasjonssamarbeid Én krone investert i Retur-EU gir to kroner direkte tilbake fra EU, og gir tilgang til forskning til verdi av ti kroner gjennom samarbeidsprosjektene som omfatter de beste bedrifter og forskningsmiljø i Europa.
* Det varsles en gjennomgang av dagens forskningsfinansiering gjennom Norges forskningsråd, og at NFR gis det nødvendige handlingsrommet for å tildele midler og følge opp allerede tildelte midler. Dette er viktig for at oppstartede prosjekter kan gjennomføres innenfor trygge rammer.

**For å øke omstillingstakten mot det digitale og grønne skiftet, har FFA følgende konkrete forslag for 2023:**

* Samferdselsdepartementet, Kap. 1301 Forskning og utvikling mv, Post 50 Samferdselsforskning økes med 25 MNOK kr fra 139 MNOK til 164 MNOK til Pilot-T og Forskningssenter for bærekraftig transport for å bidra til innovasjon og modernisering av mobilitetsløsninger som leder Norge inn i en grønn framtid og fremmer verdiskaping.
* Kommunal- og distriktsdepartementet, Kap.541, post 50 økes med 27 mill kr ut over regjeringens budsjettforslag til 157 MNOK, dvs videreføring på samme nivå som revidert 2022 inkl kompensasjon for prisvekst.

Vennlig hilsen

*Agnes Landstad*

Daglig leder FFA

*Forskningsinstituttenes Fellesarena organiserer 32 selvstendige non-profit forskningsinstitutter og -konsern som fyller kriteriene for grunnfinansiering fra sektordepartementene via Forskningsrådet. De utgjør til sammen 6500 årsverk og 11 mrd kr i årlig omsetning, hvorav 1,4 mrd kr fra utlandet. Samfunnsoppdraget krever at instituttene skal bidra med forskning av høy kvalitet og relevans til anvendelse i næringsliv, forvaltning og i samfunnet for øvrig. Norge har i sin instituttsektor et velfungerende apparat for anvendt, tverrfaglig og målrettet forskning og problemløsning som bidrar til konkurransekraft, innovasjonsevne og omstilling i næringsliv og offentlig sektor. Studier viser at forskningsinstituttene holder høy faglig kvalitet, har stor vitenskapelig publisering, høy siteringsfrekvens og henter hjem en stor andel av EU-midlene.*

*Forskningsinstituttene er sentrale forsknings- og innovasjonspartnere for bedriftene og offentlige virksomheter og fungerer som akseleratorer for innovasjon og omstilling i samfunnet. Instituttene bygger bro mellom grunnleggende forskning og private og offentlige virksomheters behov for ny kunnskap og nye løsninger.*